P6_TA(2005)0222

Bekæmpelse af finansiering af terrorisme

Europa-Parlamentets henstilling til Det Europæiske Råd og Rådet om bekæmpelse af finansiering af terrorisme (2005/2065(INI))

Europa-Parlamentet,

- der henviser til forslag til henstilling til Rådet af Stefano Zappalà for PPE-DE-Gruppen om forebyggelse og bekæmpelse af finansiering af terrorisme ved hjælp af foranstaltninger, der kan forbedre udvekslingen af oplysninger, gennemsigtigheden og sporbarheden af finansielle transaktioner (B6-0221/2005),

- der henviser til den erklæring om bekæmpelse af terrorisme, der blev vedtaget på Det Europæiske Råds møde den 24.- 25. marts 2004,

- der henviser til Den Europæiske Unions reviderede handlingsplan for bekæmpelse af terrorisme, som Rådet tog til efterretning på sit møde den 17. og 18. juni 2004,

- der henviser til Kommissionens meddelelse om forebyggelse og bekæmpelse af finansiering af terrorisme ved hjælp af foranstaltninger til at forbedre udvekslingen af oplysninger, styrke gennemsigtigheden og øge mulighederne for at spore finansielle transaktioner (KOM(2004)0700),

- der henviser til den række foranstaltninger til forebyggelse og bekæmpelse af terrorisme, der fastsattes i Haag-programmet, som blev vedtaget på Det Europæiske Råds møde den 4.- 5. november 2004 og suppleret ved formandskabets konklusioner på Det Europæiske Råds møde i Bruxelles den 16.- 17. december 2004, navnlig konklusionerne vedrørende finansiering af terrorisme,

- der henviser til forslag til Europa-Parlamentets og Rådets forordning om forebyggende toldsamarbejdsforanstaltninger mod hvidvaskning af penge [1],

- der henviser til forslag til Europa-Parlamentets og Rådets direktiv om forebyggende foranstaltninger mod anvendelse af det finansielle system til hvidvaskning af penge, herunder finansiering af terrorisme (KOM(2004)0448),

- der henviser til Den Europæiske Unions charter om grundlæggende rettigheder, særlig artikel 6, 7, 8, 10, 12, 21 og 22,

- der henviser til forretningsordenens artikel 114, stk. 3, og artikel 94,

- der henviser til betænkning fra Udvalget om Borgernes Rettigheder og Retlige og Indre Anliggender (A6-0159/2005),

A. der henviser til, at foranstaltningerne i Haag-programmet, navnlig foranstaltningerne vedrørende bekæmpelse af hvidvaskning af penge, finansiering af terrorisme og udveksling af oplysninger, bør iværksættes inden for en rimelig frist og på effektiv vis, således at datafortroligheden beskyttes, med henblik på at styrke friheden, sikkerheden og retfærdigheden i EU,

B. der henviser til, at der i den europæiske sikkerhedsstrategi fastsættes en integreret fremgangsmåde til bekæmpelse af terrorisme bestående i politiske, diplomatiske, humanitære, økonomiske og finansielle aktioner samt i retligt samarbejde og politisamarbejde,

C. der henviser til, at den vigtigste kilde til finansiering af international terrorisme er den internationale handel med narkotika og våben,

D. der henviser til, at hvidvaskning af penge gennem medskyldige kreditinstitutter eller investeringer i skattely bidrager til at finansiere internationale terrororganisationer,

E. der henviser til, at strategien med forebyggende krig ikke har ført til nogen svækkelse af internationale terrororganisationer og deres finansieringskapacitet,

F. der henviser til, at organisationen, den fortsatte beståen og den operationelle udvikling af terrorgrupper forudsætter pengeindsamlingsaktiviteter, der hele tiden udvikler sig i nye retninger, og, parallelt hermed, konstante forsøg på at finde frem til nye og udskiftelige metoder til anskaffelse og forsendelse af penge gennem lovlige og ulovlige kanaler, herunder internationale handelsselskaber, truster og offshore-selskaber, pengesmuglere og overførsler af penge via f.eks. hawala-systemet eller visse velgørenhedsorganisationer,

G. der henviser til, at velgørenhedssektoren i de fleste medlemsstater nyder godt af skattefritagelser, hvorfor skattemyndighederne allerede har adgang til nøjagtige oplysninger om de pågældende organisationers konti og kapitalbevægelser,

H. der henviser til, at det i den nuværende situation med omfanget af de finanstransaktioner, der kendetegner det globale marked, er meget vanskeligt og kompliceret at spore og retsforfølge misbrug i forbindelse med pengeoverførsler i betragtning af overførslernes forskelligartede karakter og af økonomiens kontinuerlige udvikling, misbrug såsom hvidvaskning af penge fra skatte- og toldsvindel, korruption og organiserede kriminelle gruppers og mafiagruppers aktiviteter, der omfatter handel med narkotika og våben, menneskehandel og finansiering ved pengeafpresning, herunder opkrævning af den såkaldte revolutionsskat,

I. der henviser til, at velgørenhedsorganisationer hvert år indsamler milliarder af dollars, at det er meget vanskeligt at kontrollere, hvad disse midler anvendes til, og at velgørenhedssektoren derfor er særlig følsom over for misbrug, hvorfor det er nødvendigt med større gennemsigtighed fra nævnte juridiske personers side,

J. der henviser til, det i nogle tilfælde er lykkedes terrororganisationer at gøre brug af midler indsamlet af velgørenhedsorganisationer, også uden at donatorerne eller endog organisationernes ledere og personale har vidst noget herom, og til, at det desuden er konstateret, at visse velgørenhedsorganisationer har ydet dækning for og logistisk støtte til såvel terroroperationer som overførsel af våben til terrornetværk,

K. der henviser til, at det i kampen mod finansiering af terrorisme i EU er nødvendigt at gribe ind for at forbedre udvekslingen af oplysninger, styrke det retlige samarbejde og politisamarbejdet, øge sporbarheden af transaktioner og gennemsigtigheden i det finansielle system og gøre juridiske personers funktionsmåder og aktiviteter mere gennemskuelige,

L. der henviser til, at udveksling af oplysninger er en af de effektive metoder i kampen mod finansiering af terrorisme, men at en sådan udveksling som en modvægt skal være reguleret ved bindende bestemmelser om databeskyttelse under hensyn til bestemmelserne i artikel 8 i den europæiske menneskerettighedskonvention og artikel 7 og 8 i chartret om grundlæggende rettigheder for at undgå at udvikle et samfund, hvor alting overvåges,

M. der henviser til, at de internationale terrororganisationer har vævet et tæt net af forbindelser med en lang række kriminelle organisationer og mafiaorganisationer, og at forholdet mellem terrororganisationerne og disse kriminelle organisationer og mafiaorganisationer bygger på fælles økonomiske interesser og fælles finansieringskilder,

1. henstiller til Det Europæiske Råd og Rådet:

a) at vedtage det tredje direktiv om hvidvaskning af penge og forordningen om forebyggende toldsamarbejdsforanstaltninger mod hvidvaskning af penge,

b) at kræve, at medlemsstaterne ratificerer protokollen til konventionen af 29. maj 2000 om retshjælp i kriminalsager mellem Den Europæiske Unions medlemsstater og den internationale konvention af 9. december 1999 om bekæmpelse af finansiering af terrorisme samt gennemfører Rådets rammeafgørelse 2002/475/RIA af 13. juni 2002 om bekæmpelse af terrorisme [2] og Rådets afgørelse 2002/187/RIA af 28. februar 2002 om oprettelse af Eurojust for at styrke bekæmpelsen af grov kriminalitet [3],

c) at oprette samarbejds- og udvekslingsstrukturer på blandt andet det tekniske plan for at muliggøre en struktureret udveksling af oplysninger mellem Unionens efterretningstjenester, herunder Europol og Eurojust; i praksis at gennemføre forpligtelsen til at udveksle fyldestgørende og aktuelle oplysninger om alle terrorforbrydelser, herunder deltagelse i en terrorgruppes aktiviteter gennem finansiering af disse,

d) at yde passende finansiel støtte til FIUNET-projektet (Financial Intelligence Units Network), hvormed formålet er at etablere et elektronisk net, som vil muliggøre udveksling af oplysninger mellem de finansielle efterretningsenheder, især oplysninger om metoderne til finansiering af terrornetværkene, under samtidig beskyttelse af personoplysninger,

e) at kræve, at medlemsstaterne i højere grad samarbejder med SUSTRANS og ratificerer protokollen til Europol-konventionen, takket være hvilken Europols beføjelser kan udvides til at omfatte alle med hvidvaskning af penge forbundne forbrydelser,

f) gennem øjeblikkelig vedtagelse af den nødvendige lovgivning at iværksætte foranstaltninger til sikring af kontrollen med og sporbarheden af internationale banktransaktioner, som er den foretrukne metode for så vidt angår en væsentlig del af betalingerne for levering af våben og narkotika, hvorfra udbyttet kan bruges til finansiering af terrorisme,

g) at opfordre medlemsstaterne til at gennemføre samtlige anbefalinger fra GAFI (General Authority for Investment) og vedtage foranstaltninger til at forbedre såvel sporbarheden af pengeoverførsler som kundeidentifikation og gennemførelsen af tilsynsforpligtelser, idet de i denne forbindelse samtidig må undgå at misbruge anvendelsen af gerningsmandsprofiler i banksektoren og den finansielle sektor og sikre overholdelse af de grundlæggende rettigheder, herunder navnlig retten til beskyttelse af personoplysninger,

h) at fremme vedtagelsen af internationale bestemmelser og træffe foranstaltninger i fællesskabssammenhæng med henblik på væsentligt at øge gennemsigtigheden i det finansielle system og rette op på den ringe gennemsigtighed i de strukturer, der anvendes til internationale pengetransaktioner og pengeoverførsler, herunder internationale handelsselskaber, truster og offshore-selskaber, med henblik på bl.a. at bekæmpe den fortsatte beståen af skattely, herunder ved at samarbejde med tredjelande,

i) at vedtage foranstaltninger til overvågning af pengeoverførsler uden for de officielle kanaler og til forebyggelse af terrororganisationers udnyttelse af og infiltrering i velgørenhedsorganisationer, bl.a. ved at støtte forslaget om en europæisk adfærdskodeks for velgørenhedssektoren, hvori der fastsættes bestemmelse om offentliggørelse af regnskaber og fælles regler for regnskabsrevision og -kontrol,

j) at opfordre medlemsstaterne til at være så opmærksomme som overhovedet muligt på eventuelle forbindelser mellem terrornetværk og kriminelle mafiaorganisationer for så vidt angår hvidvaskning af penge med henblik på finansiering af terrorisme,

k) at stramme forpligtelserne til at udvise den fornødne omhu i forbindelse med transaktioner, der involverer institutioner eller personer i geografiske områder, hvor bestemmelserne om bekæmpelse af hvidvaskning af penge ikke finder anvendelse,

l) at opfordre medlemsstaterne til at føre nøje tilsyn med såvel finansieringsinstitutter som pengeoverførselstjenester med det formål at spore mistænkelige pengeoverførsler i tilfælde, hvor disse ikke er ledsaget af fuldstændige oplysninger vedrørende navn, adresse og kontonummer for den fysiske eller juridiske person, der har givet ordre til overførsel af pengene,

m) at fastsætte en forpligtelse for finansieringsinstitutter og alle andre institutioner, som er omfattet af forpligtelser med hensyn til bekæmpelse af hvidvaskning af penge, til straks at meddele de kompetente offentlige myndigheder enhver nyttig oplysning i tilfælde, hvor der opstår begrundet mistanke om, at bestemte midler muligvis vil blive overført til terrorvirksomhed eller, mere generelt, til terrornetværk; definitionen af "mistanke" skal baseres på meget skrappe kriterier; de strafferetlige bestemmelser vedrørende f.eks. hvidvaskning af penge og terroraktiviteter skal ikke kunne anvendes til retsforfølgelse af andre former for forbrydelser og skal derfor være i overensstemmelse med principperne i Corpus Juris [4]; definitionen af "mistanke" skal gøre det muligt at nå det erklærede mål og skal stå i forhold hertil,

n) at udarbejde systemer til automatisk kontrol af pengeoverførselstransaktioner, der er mistænkelige på grund af beløbenes størrelse set i forhold til gennemsnittet, overførslernes hyppighed og afsendernes og modtagernes identitet og geografiske placering, med det formål at beskytte det officielle pengeoverførselssystem mod den reelle risiko for indblanding i ulovlig virksomhed og navnlig i finansieringen af terrorvirksomhed; at udarbejde nye regler for bankernes pengeoverførsler, dog uden at skade balancen mellem den frie bevægelighed for kapital og opsporing af mistænkelige pengetransaktioner,

o) at udarbejde en række minimumsstandarder for lovgivningen om gennemsigtighed i velgørenhedssektoren med henblik på at sikre, at banker, kreditinstitutter, forsikringsselskaber, finansselskaber og velgørenhedsorganisationer sørger for størst mulig gennemsigtighed i deres driftsprocedurer samt i deres finansielle og regnskabsmæssige procedurer og udelukkende bruger officielle bankkonti til indlån af penge og lovlige og formelle kanaler til overførsel af penge samt offentliggør så fuldstændige budgetforslag som muligt med angivelse af modtagernes nøjagtige identitet og af den planlagte anvendelse af midlerne og lader deres forvaltning kontrollere af uafhængige revisorer,

p) at opfordre banker, kreditinstitutter, forsikringsselskaber, finansselskaber og velgørenhedsorganisationer til at indgå i et snævrere samarbejde med eksperter inden for finansiering af international terrorisme for at beskytte sig selv mod enhver form for indblanding i terrorvirksomhed i betragtning af den reelle risiko for misbrug af deres virksomhed til finansiering af terrornetværk,

q) at kræve, at medlemsstaterne straks gennemfører og iværksætter foranstaltninger til imødegåelse af den ulovlige virksomhed med at finansiere terrorisme, navnlig andet direktiv om hvidvaskning af penge [5] og de forpligtelser med hensyn til tilsyn og kundeidentifikation, der fastsættes heri, i afventning af en hurtig vedtagelse af tredje direktiv om hvidvaskning af penge og af forordningen om forebyggende toldsamarbejdsforanstaltninger mod hvidvaskning af penge, bl.a. således at der hurtigt kan foretages sådanne justeringer, som er nødvendige for at optimere imødegåelsen af international terrorisme,

r) at foretage en løbende evaluering, i tæt samarbejde med Kommissionen og Europa-Parlamentet, af de foranstaltninger, der træffes til bekæmpelse af den internationale finansiering af terrorisme,

s) at undersøge, om de hastelovgivninger, der blev gennemført i visse medlemsstater umiddelbart efter den 11. september 2001, har givet positive resultater for så vidt angår bekæmpelsen og finansieringen af terrorisme,

2. pålægger sin formand at sende denne henstilling til Det Europæiske Råd og Rådet og til orientering til Kommissionen, medlemsstaternes regeringer og parlamenter, Europarådet, FN og FN's særorganisationer.

[1] EFT C 227 E af 24.9.2002, s. 574.

[2] EFT L 164 af 22.6.2002, s. 3.

[3] EFT L 63 af 6.3.2002, s. 1.

[4] Beskyttelse af Fællesskabets finansielle interesser (KOM(1997) 0199).

[5] Europa-Parlamentets og Rådets direktiv 2001/97/EF af 4. december 2001 om ændring af Rådets direktiv 91/308/EØF om forebyggende foranstaltninger mod anvendelse af det finansielle system til hvidvaskning af penge (EFT L 344 af 28.12.2001, s. 76).

--------------------------------------------------